“ปรีชา-เอก” โผล่ขาย SVR เทรดวันแรก 4.1 แสนหุ้น ยันเป็นหุ้นจองไอพีโอ
“ปรีชา-เอก” โผล่ขาย SVR เทรดวันแรก 4.1 แสนหุ้น มูลค่าซื้อขายรวม 1.15 ล้านบาท ไม่มีนัยสำคัญเพราะนำหุ้นที่จองไอพีโอมาขายเท่านั้น ส่วนผู้ถือหุ้นเดิมยังกอดหุ้นแน่น
“ปรีชา-เอก” โผล่ขาย SVR เทรดวันแรก 4.1 แสนหุ้น มูลค่าซื้อขายรวม 1.15 ล้านบาท ไม่มีนัยสำคัญเพราะนำหุ้นที่จองไอพีโอมาขายเท่านั้น ส่วนผู้ถือหุ้นเดิมยังกอดหุ้นแน่น
10 ก.พ. 2566

สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. รายงานผ่านการเปลี่ยนแปลงการถือหลักทรัพย์และสัญญาซื้อขายล่วงหน้าของ บริษัท สิวารมณ์ เรียลเอสเตท จำกัด (มหาชน) หรือ SVR เมื่อวันที่ 8 ก.พ.66 ที่ผ่านมา พบว่ามีการจำหน่ายหุ้น SVR จำนวน 2 รายการดังนี้
โดย นายปรีชา เปล่งผิว กรรมการอิสระ เทขายหุ้นออกมา 3 รายการ จำนวน 110,000 หุ้น ในราคาเฉลี่ย 2.94 บาท มูลค่าการซื้อขาย 323,400 บาท ซึ่งทำรายการผ่านตลาดหลักทรัพย์ (Auto Matching) บริษัท หลักทรัพย์ กสิกรไทย จำกัด (มหาชน) โดยภายหลังจากการทำรายการดังกล่าว ส่งผลให้ นายปรีชา มีสัดส่วนการถือหุ้น SVR เหลือ 90,000 หุ้น ของสิทธิออกเสียงของกิจการ
ขณะเดียวกันทางก.ล.ต.ยังได้รายงานว่า  นาย เอก งามจิรัฐิติกาล รองกรรมการผู้จัดการ ขายหุ้น SVR ออกมาเมื่อวันที่ 8 ก.พ.66 จำนวน 1 รายการ 300,000 หุ้น ในราคาหุ้น 2.76 บาท มูลค่าการซื้อขาย 828,000 บาท ซึ่งทำรายการผ่านตลาดหลักทรัพย์ (Auto Matching) บริษัท หลักทรัพย์ ฟินันเซีย ไซรัส จำกัด (มหาชน) หลังวันที่ทำรายการไม่เหลือสัดส่วนการถือหุ้น SVR
โดยหากรวมรายการขายหุ้น SVR ของ นายปรีชา และนายเอก ในวันแรกของหุ้นเข้าซื้อขายในตลาดรอง พบว่ามีการจำนวนหุ้นขายออกมาทั้งหมดรวม 410,000 หุ้น ด้วยมูลค่าการซื้อขายรวม 1.15 ล้านบาท
ด้าน นายรณฤทธิ์ ฐิติสุริยารักษ์ กรรมการบริหารและประธานเจ้าหน้าที่บริหารด้านการเงินอาวุโส SVR ชี้แจงกับ “ข่าวหุ้นธุรกิจออนไลน์” ว่า หุ้น SVR จำนวน 110,000 หุ้น ที่นายปรีชา  เปล่งผิว กรรมการอิสระ ขายออกมานั้น เป็นหุ้นที่ได้มาจากการใช้สิทธิให้แก่กรรมการและพนักงานในการซื้อหุ้น IPO โดยก่อนหน้านายปรีชา ไม่เคยมีหุ้นเดิมของบริษัทมาก่อน ดังนั้นการขายหุ้นของนายปรีชา จึงไม่ได้มีนัยสำคัญใดๆ พร้อมยืนยันว่าผู้ถือหุ้นเดิมทุกคนยังไม่มีใครขายหุ้นออกมาพร้อมยังกอดหุ้นแน่น
ส่วนกรณีของ นาย เอก งามจิรัฐิติกาล ที่มีการขายหุ้น SVR จำนวน 300,000 หุ้นนั้น นายรณฤทธิ์  ชี้แจงว่า บุคคลดังกล่าวเป็นพนักงานของบริษัท และใช้สิทธิพนักงานในการซื้อหุ้น IPO เช่นเดียวกับนายปรีชาจึงสามารถเทขายออกมาได้ปกติตามผู้จองซื้อหุ้นทั่วไป เพราะหุ้นไม่เกี่ยวส่วนของติดไซเรนท์พีเรียด